ลุ้น SET รีบาวด์! รับมาตรการกระตุ้นศก.สหรัฐคืบ แนะจับตาเกณฑ์ปกติ “ชอร์ตเซล” วันนี้
ลุ้น SET รีบาวด์! รับมาตรการกระตุ้นศก.สหรัฐคืบ แนะจับตาเกณฑ์ปกติ "ชอร์ตเซล" วันนี้
1 ต.ค. 2563

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้มีโอกาสรีบาวด์ทางเทคนิคในช่วงสั้น ๆ รับผลจากตลาดสหรัฐฟื้นหลังมีความคืบหน้ามาตรการกระตุ้นเศรษฐกิจของสหรัฐฯ อีกทั้งยังมีลุ้นดัชนีผู้จัดการฝ่ายจัดซื้อ (PMI) ภาคการผลิตของทั้งยูโรโซน และสหรัฐฯที่จะทยอยประกาศออกมา ซึ่งคาดว่าน่าจะออกมาดี หลังจากที่จีนประกาศออกมาดีเมื่อวานนี้
อย่างไรก็ดี ตลาดฯยังมีปัจจัยลบจากสหรัฐขยายเวลาห้ามแบงก์ใหญ่จ่ายปันผล และซื้อหุ้นคืน ออกไปอีกในไตรมาส 4/63 ทำให้มองว่ากลุ่มแบงก์ยังมีความเสี่ยงอยู่ อีกทั้งวันนี้หลายตลาดในเอเชียต่างปิดทำการด้วย โดยตลาดหุ้นฮ่องกง, จีน, ไต้หวัน ต่างปิดทำการ และตลาดหุ้นญี่ปุ่นก็ปิดทำการด้วยหลังจากที่มีปัญหาระบบการเทรด ดังนั้น ราคาสินค้าโภคภัณฑ์ก็อาจจะอ่อนตัวได้ในช่วงสั้น
นอกจากนี้ วันนี้ให้ติดตามการกลับมาใช้เกณฑ์ปกติของ Short Sell และซีลลิ่ง-ฟลอร์ ด้านผลประกอบการงวดไตรมาส 3/63 ก็คาดว่าจะออกมาไม่ดี ซึ่งมองว่าตลาดฯก็ยังมีโอกาสที่จะอ่อนตัวลง เพราะดัชนีหลุดแนวสำคัญทางเทคนิค
พร้อมให้แนวรับ 1,225-1,220 จุด ส่วนแนวต้าน 1,245-1,250 จุด